Maria Mirabela

**Maria Mirabela** este un film regizat de Ion Popescu-Gopo , în asociere cu studiourile Moldovafilm din RSSM și Soiuzmultfilm din URSS, în care sunt combinate jocul viu al actorilor și desenele animate. O continuare, Maria Mirabela în Tranzistoria, a fost lansat în 1989.

Alături de personajele interpretate de actori, în acest film apar și trei personaje animate: Oache, Scăpărici și Omide, care simbolizează cele trei elemente vitale ale naturii: apa, focul și aerul, fără de care nu există viață pe pământ.

În film au jucat actorii români Gilda Manolescu (Maria), Medeea Marinescu (Mirabela), Ingrid Celia (Zâna Pădurilor) și regizorul de film, Ion Popescu Gopo (Moș Timp). Versurile muzicale au fost scrise Grigore Vieru și traduse în rusă de Valentin Berestov și Eugene Agranovici. Muzica a fost compusă de Eugen Doga și interpretată de Orchestra simfonică a Radioteleviziunii Române, dirijată de Cornel Popescu. Piesele au fost cântate în limba română de Anda Călugăreanu , Mihai Constantinescu , Alexandrina Halic, Paula Rădulescu, Adrian Ştefănescu şi Grupul Vocal 5T. Cântece rusești au fost interpretate de Leonid Serebrennikov .

Broscoiul Oache se întâlnește cu prietenii săi - licuriciul Scăpărici și fluturele Omidé. Împreună ei privesc două fetițe ce se joacă în poiană: Maria și Mirabela. Oache le reamintește aventurile prin care au trecut mai demult și pe care fetițele deja le-au uitat și începe să povestească.

Povestea începe cu venirea Zânei Pădurilor la izvorul unde se afla Oache. Zâna a băut din apa izvorului și i-a mulțumit broscoiului pentru darul său, dar Oache i-a răspuns că nu știe despre ce dar este vorba pentru că broscuțele nu sunt bune la nimic. Ca pedeapsă pentru minciuna spusă de Oache („E o minciună de îngheață apele”) zâna a înghețat apa izvorului făcând ca broscuței să-i înghețe picioarele în apă. După un timp, surorile Maria și Mirabela au ajuns pe malul pârâului căutându-și mingea.

Văzând broscuța prinsă în gheață, Maria vrea să o elibereze spre împotrivirea Mirabelei care insistă să plece acasă. Apar mai multe broscuțe vesele care dansează pe gheață în jurul lui Oache, topind gheața din jurul său, pentru ca fetițele să-l poată lua cu ele la Zâna Pădurilor, care locuia la marginea pădurii. Oache vrea să-și ceară iertare de la zână. Fetițele iau cu ele bucata de gheață în care se aflau înțepenite picioarele broscuței și merg spre locul unde se afla Zâna Pădurilor pentru ca aceasta să-l elibereze pe Oache de sub vraja ei.

Pe când mergeau spre Zâna Pădurilor fetițele sunt surprinse de o ploaie torențială și intră să se adăpostească într-o peșteră. Acolo întâlnesc un licurici pe nume Scăpărici care nu poate lumina pentru că picioarele îi iau foc; el vrea să meargă să ceară ajutor Zânei Pădurilor pentru a-și recăpăta strălucirea. După ce ploaia se oprește, fetițele ies din peșteră împreună cu Oache și cu Scăpărici și văd un pom plin cu omizi. Mirabela o ia în mână pe Omidé, fiica regelui omizilor. Bătrânul rege o roagă pe fetiță să nu o strângă în pumn pe Omidé, iar Mirabela îi dă drumul cu condiția ca omizile să plece din pom. Omizile pleacă și încep să plângă pentru că vor muri de foame de acum, iar Maria le recomandă să mănânce polen de flori pentru că ele sunt de fapt fluturi. Omizile încep să se învârtă și se transformă în fluturi. Omidé nu poate însă să zboare pentru că are frică de înălțime. Regele omizilor le roagă pe fetițe să o ducă și pe Omidé la Zâna Pădurilor.

Fetele au nevoie de timp pentru a ajunge la Zâna Pădurilor până la miezul nopții, dar timpul se scurge. Ele sosesc în cele din urmă la Moș Timp, cel care măsoară timpul. Maria și Mirabela îl roagă să oprească puțin timpul pentru a ajunge la Zâna Pădurilor până la miezul nopții, dar moșul refuză să schimbe rânduiala firii. Maria începe să plângă, iar Mirabela îi cântă un cântec de leagăn lui Moș Timp. Cu excepția celor două fetițe, toată suflarea pădurii adoarme, iar timpul stă pe loc. Deoarece Moș Timp adormise și prinsese sub el rochița Mariei, Mirabela se grăbește să ajungă singură cu Oache, Scăpărici și Omide la Zâna Pădurilor. Dar când ea ajunge la destinație, observă că și zâna era cufundată într-un somn adânc. Fetele îl trezesc pe Moș Timp și se duc apoi la Zâna Pădurilor, ce tocmai se trezise.

Maria și Mirabela o roagă pe zână să le ajute pe cele trei animăluțe. Cu toate acestea, zâna nu vrea să se ocupe de problemele oamenilor, deoarece cele patru fetițe ce reprezentau anotimpurile erau răcite. Ea vrea să le facă un ceai, dar nu avea apă. Fetițele merg să aducă apă, dar găsesc două izvoare. Oache le ajută pe fete să aleagă care este apa cea mai pură din cele două izvoare. Odată conștient de utilitatea broscuțelor, Oache vede cum gheața de pe picioarele sale se topește fără nicio intervenție magică. Maria și Mirabela doresc să pună ibricul cu apă pe foc, dar nu au chibrituri pentru a aprinde aragazul. Scăpărici le ajută, aprinzând aragazul cu focul de pe pantofiorii săi, care ard cu totul. Temându-se pentru licurici, fluture Omidé începe să bată din aripi deasupra sa și stinge focul. Mirabela îi oferă lui Scăpărici pantofiori noi care strălucesc.

Cântecul final este despre traiul bun alături de prieteni. În timpul cântecului, ceainicul de pe foc sună, iar fetițele se trezesc în pătuțul lor, iar Zâna Pădurilor se tranformă în mama lor și Moș Timp în tatăl lor. Povestea se dovedește a fi un vis al celor două fetițe.

## Premii

* Premiul pentru cea mai bună muzică, de compozitorul Eugen Doga, de către Asociația Cineaștilor din România (ACIN), 1981
* Premiul de onoare pentru realizare lui Alexandru Popescu, Asociația Cineaștilor din România (ACIN), 1981
* Mențiune specială a juriului la Festivalul de Film din 1981 de la Atena.
* Premiu special și diplomă la Festivalul de Film pentru Copii din 1982, din Tallinn, Estonia
* Marele premiu la Festivalul de Film pentru Copii de la Piatra Neamt, Romania. 1982
* Premiul pentru combinația animație/live-action la Festivalul din Chicago, SUA. 1984
* Mențiune de onoare la Festivalul de la Quito, Ecuador. 1986
* Premiu la Festivalul Internațional de Film de la Giffoni, Italia. 1989